b"\n_START_ARTICLE_\nAlexander Manninger\n_START_SECTION_\nTraject\xc3\xb2ria\n_START_PARAGRAPH_\nS'inicia en les categories inferiors del SV Austria Salzburg. A la campanya 95/96 \xc3\xa9s cedit al Vorw\xc3\xa4rts Steyr, on debuta en la m\xc3\xa0xima categoria del seu pa\xc3\xads. Les seues bones actuacions possibiliten el seu fitxatge pel Grazer AK a l'estiu de 1996. Va debutar en la segona ronda de la Copa de la UEFA, davant l'Inter de Mil\xc3\xa0 a l'estadi dels neroazzurri. En eixe partit, tot i perdre per 1 a 0, va quallar un destacat paper._NEWLINE_Despr\xc3\xa9s d'aquest encontre es fa amb la titularitat, i en acabar la temporada, fitxa per l'Arsenal FC, com a suplent de David Seaman. A la campanya 97/98, Seaman sofreix una greu lesi\xc3\xb3. En aquesta abs\xc3\xa8ncia, l'austr\xc3\xadac compleix amb escreix, deixant la seua porteria a zero en vuit ocasions. Al mes de mar\xc3\xa7 de 1998 va ser nomenat com a Jugador del Mes de la Premier League. Per\xc3\xb2, a la tornada de Seaman, va haver de cedir la titularitat a l'angl\xc3\xa8s._NEWLINE_El porter va romandre a Londres durant els tres anys seg\xc3\xbcents, per\xc3\xb2 sense continu\xc3\xaftat sota l'arc de l'Arsenal. Quan l'equip gunner fitxa a Richard Wright, l'austr\xc3\xadac esdev\xc3\xa9 el tercer porter, sent cedit a l'ACF Fiorentina a la campanya 01/02. El juliol del 2002 fitxa pel RCD Espanyol per gaireb\xc3\xa9 un mili\xc3\xb3 de lliures. Per\xc3\xb2, tot just deixa el club catal\xc3\xa0 set setmanes despr\xc3\xa9s, i sense haver disputat cap partit oficial._NEWLINE_Al gener del 2003 retorna a It\xc3\xa0lia per fitxar per la Torino FC, on passa sis mesos abans de marxar al Bologna. En aquest equip hi milita dues temporades, i despr\xc3\xa9s passa per la Brescia Calcio i a l'AC Siena. El 2005 s'incorpora al club de la seua ciutat natal, el FC Salzburg, i entre 2006 i 2008 roman una segona etapa a Siena, on \xc3\xa9s titular._NEWLINE_Al final de la campanya 07/08 hi retorna al Salzburg, per\xc3\xb2 no hi est\xc3\xa0 molt de temps. Eixe mateix estiu, fitxa per la Udinese Calcio, on tot just passa unes setmanes abans de recalar a la Juventus FC.\n_START_SECTION_\nSelecci\xc3\xb3\n_START_PARAGRAPH_\nManninger ha estat internacional amb \xc3\x80ustria en 33 ocasions. Hi va acudir amb la seua selecci\xc3\xb3 a l'Eurocopa del 2008, celebrada al seu pa\xc3\xads juntament amb Su\xc3\xafssa."